CELEX: 32005R1805
Language: sk
Date: 2005-11-03 00:00:00
Title: Nariadenie Komisie (ES) č. 1805/2005 z 3. novembra 2005, ktorým sa mení a dopĺňa nariadenie (ES) č. 356/2005, ktorým sa ustanovujú podrobné pravidlá označovania a identifikácie pasívnych rybárskych zariadení a rybárskych sietí s rozporným brvnom v ústí siete

4.11.2005   
            
            
               SK
            
            
               Úradný vestník Európskej únie
            
            
               L 290/12
            
         
      NARIADENIE KOMISIE (ES) č. 1805/2005
   z 3. novembra 2005,
   ktorým sa mení a dopĺňa nariadenie (ES) č. 356/2005, ktorým sa ustanovujú podrobné pravidlá označovania a identifikácie pasívnych rybárskych zariadení a rybárskych sietí s rozporným brvnom v ústí siete
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu (1), a najmä na jeho článok 5 písm. c) a článok 20a ods. 3,
   keďže:
   
               (1)
            
            
               Je nutné špecifikovať označovanie a identifikáciu pasívnych zariadení v spoločnej politike rybolovu. Preto sa prijalo nariadenie Komisie (ES) č. 356/2005 z 1. marca 2005, ktorým sa ustanovujú podrobné pravidlá označovania a identifikácie pasívnych rybárskych zariadení a rybárskych sietí s rozporným brvnom v ústí siete (2).
            
         
               (2)
            
            
               Získané skúsenosti a nedávno poskytnuté odporúčania členských krajín poukazujú na to, že rozmiestňovanie stredných označovacích bójí v súlade s úplnou implementáciou požiadaviek článku 14 nariadenia (ES) č. 356/2005 vyvoláva praktické problémy.
            
         
               (3)
            
            
               Mala by sa prehodnotiť frekvencia rozmiestňovania stredných označovacích bójí s ohľadom na špecifické podmienky, ktoré prevládajú v rôznych oblastiach rybolovu Spoločenstva.
            
         
               (4)
            
            
               Opatrenia stanovené v tomto nariadení sú v súlade so stanoviskom Riadiaceho výboru pre rybolov a akvakultúru,
            
         PRIJALA TOTO NARIADENIE:
   Článok 1
   Článok 14 nariadenia (ES) č. 356/2005 sa nahrádza takto:
   
      „Článok 14
      Stredné označovacie bóje
      1.   Stredné označovacie bóje sú pripevnené k pasívnemu zariadeniu, ktoré je dlhšie ako 5 námorných míľ, týmto spôsobom:
      
                  a)
               
               
                  stredné označovacie bóje sa rozmiestňujú vo vzdialenosti najviac 5 námorných míľ tak, aby žiadna časť zariadenia dlhšia ako 5 námorných míľ neostala neoznačená;
               
            
                  b)
               
               
                  stredné označovacie bóje majú rovnaké vlastnosti ako koncové označovacie bóje vo východnom sektore okrem vlajok, ktoré sú biele.
               
            2.   Odchylne od odseku 1 sú v Baltskom mori stredné označovacie bóje upevnené k pasívnemu zariadeniu, ktoré je dlhšie ako 1 námorná míľa. Stredné označovacie bóje sa rozmiestňujú vo vzdialenosti najviac jednej námornej míle tak, aby žiadna časť zariadenia dlhšia ako jedna námorná míľa neostala neoznačená.
      Stredné označovacie bóje majú rovnaké vlastnosti ako koncové označovacie bóje vo východnom sektore okrem týchto:
      
                  a)
               
               
                  vlajky sú biele;
               
            
                  b)
               
               
                  ku každej piatej strednej označovacej bóji je pripevnený radarový reflektor, ktorý vydáva ohlas aspoň na dve námorné míle.“
               
            
   Článok 2
   Článok 15 nariadenia (ES) č. 356/2005 sa nahrádza takto:
   
      „Článok 15
      Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
      Uplatňuje sa od 1. januára 2006.“
   
   Článok 3
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 3. novembra 2005
      
         
            Za Komisiu
         
         Joe BORG
         
         
            člen Komisie
         
      
   
   
      (1)  Ú. v. ES L 261, 20.10.1993, s. 1. Nariadenie naposledy zmenené a doplnené nariadením (ES) č. 768/2005 (Ú. v. EÚ L 128, 21.5.2005, s. 1).
   
      (2)  Ú. v. EÚ L 56, 2.3.2005, s. 8.